અડધો કલાક ડ્રાઈવ પછી અમે નૅશનલ પાર્કના મુખ્ય મકાનમાં પહોંચ્યાં. અહીં નૅશનલ પાર્કના સાહસ સંબંધી નાનકડું મ્યુઝિયમ જોવા જેવું છે. અહીં ફરીવાર પાર્કની સ્પેશિયલ વૅનમાં અમે બેઠાં. રાતના લગભગ આઠ વાગ્યા હતાં. હવે અમારી સાથે હતી જંગલ અને જંગલી પ્રાણીઓની જાણકારી આપતી સ્પેશિયલ ફોરેસ્ટ લેડી ગાઈડ. લગભગ પા-અડધો કિલોમીટર દૂર સુધી પ્રકાશ ફેંકી શકે એવી પાવરફુલ હૅન્ડ-લાઈટ આ ગાઈડ પાસે હતી. નૅશનલ પાર્કના મુખ્ય મકાનથી ઘનઘોર જંગલમાં અમારી સફર શરૂ થઈ. અમારી ગાઈડ સતત આસપાસનાં ઊંચાં ગીચ ઝાડ અને ખુલ્લા વિસ્તારોમાં લાઈટનો પ્રકાશ રેલાવીને દુર્લભ પક્ષી તેમ જ પરિવાર સાથે ફરતાં હરણ, સાબર, વગેરે બતાવતી હતી.